tartuNLP/wikipedia-smugri-20251201 huggingface dataset:
Mass Effect 2

Mass Effect 2 on BioWaren kehittämä ja Electronic Artsin alun perin 2010 Windowsille ja Xbox 360:lle julkaisema "Mass Effect" -toimintaroolipelisarjan videopeli. Mass Effect 2 on pelitrilogian toinen osa. Pelistä julkaistiin 2011 PlayStation 3 -versio.
Tarina.
Pelin päähenkilö Shepard julistettiin sotasankariksi teoistaan pelisarjan ensimmäisessä osassa käydyn taistelun aikana. Hän palveli edelleen galaktisessa laivastossa SSV Normandy -avaruusaluksella. 
Peli alkaa normaalista tiedusteluretkestä, jonka keskeyttää Normandya kohti hyökkäävä tuntematon avaruusalus. Hyökkäyksessä Shepard sekä 21 miehistön jäsentä, kuten perämies Presslyn menehtyvät. 
Terroristijärjestö Cerberus löytää Shepardin ruumiin ja aloittaa sarjan leikkauksia, joiden avulla hän herää eloon. Hänet herätetään yhdellä järjestön asemalla. Alus on joutunut toistaiseksi tuntemattoman konearmeijan hyökkäyksen kohteeksi. Cerberuksen agentit, Miranda Lawson ja Jacob Taylor, pelastavat Shepardin ja vievät hänet organisaationsa johtajan luo. Johtaja selittää Shepardille, että he halusivat herättää hänet henkiin, koska uskovat hänen olevan ihmiskunnan viimeinen toivo. 
Leikkausten aikana sadat ihmissiirtokunnat ympäri linnunrataa ovat mystisesti kadonneet. Johtaja epäilee syyllisiksi sarjan ensimmäisestä osasta tuttuja Reapereitä, joiden välikätenä toimiva mystinen Collectors-muukalaisrotu kaappaa siirtokuntalaisia. Muukalaisrotu kulkee portaalin läpi, jonka läpi kulkeneista aluksista yksikään ei ole palannut. Johtaja todistaa katoamiset lähettämällä Shepardin yhdelle autioista siirtokunnista. Palattuaan Shepard saa käyttöönsä uudelleenrakennetun Normandyn, jolle hän ryhtyy kokoamaan uutta miehistöä ja varustusta. Samaan aikaan johtaja etsii keinoa, jolla portaalista kulku onnistuisi. 
Peli huipentuu tehtävään, jossa Shepard miehistöineen löytää tukikohdan, jonne ihmissiirtokunnat on kaapattu. Shepard miehistöineen tuhoaa aseman ja palaa takaisin galaksin ulkoreunalle. 
Vastaanotto.
Mass Effect 2 sai Pelit-lehden Vuoden peli 2010 -palkinnon.
Heinäsirkkailmiö

Heinäsirkkailmiö tarkoittaa geokemiallista tapahtumaa, jossa lämpimässä ympäristössä olevat aineet haihtuvat, nousevat lämpimän ilman mukana ylempiin ilmakerroksiin, kulkeutuvat siellä pitkäkin matkoja, tulevat sateen mukana alas kylmemmillä alueilla. Vuodenaikojen vaihtuessa ne voivat ottaa pitkiäkin loikkia, ja vuosien kuluessa ne päätyvät napa-alueille. Tästä ilmiöstä puhutaan yleensä POP-yhdisteiden kohdalla, koska ne säilyvät niin pitkään ympäristössä. Tunnetumpi kielikuva geokemialliselle prosessille on "globaali tislaus", missä korostetaan haihtumista lämpimässä ympäristössä ja tiivistymistä kylmemmässä ympäristössä.
Emma Kunnas

Emma Kunnas (s. 1989) on suomalainen käsikirjoittaja ja näyttelijä joka on ollut mukana useissa televisiotuotannoissa. 
Kunnas on opiskellut Suomen Teatteriopistossa. Hän näyteli sarjassa "Parasta aikaa", jossa hän esitti Eveliina ”Eve” Heinosta. Kunnas sen jälkeen näytellyt muun muassa draamasarjoissa "Toisen kanssa" ja "Presidentti". Hän loi Essi Hellénin ja Niina Koposen kanssa komedia- ja sketsisarjan "Hillo", jonka he käsikirjoittivat ja myös näyttelivät. Hän on myös käsikirjoittanut "Gogin kantabaaria".
Belgian jääkiekkoliitto

Belgian kuninkaallinen jääkiekkoliitto (, ) on Belgian jääkiekkoliitto. Liiton alaisuuteen kuuluvat maajoukkue, liigat sekä junioritoiminta.
Kendon Suomen-mestaruuskilpailut

Kendōn Suomen-mestaruuskilpailut
Kendōssa otellaan SM-mestaruuksista kolmessa luokassa: Suomenmestaruus yksilöt-aikuinen, Suomenmestaruus yksilöt-alle 18-vuotiaat ja Suomenmestaruus joukkuekilpailu 5-henkisellä joukkueella.
Kendōn joukkuesuomenmestaruus.
Otellaan viisihenkisillä joukkueilla, joukkueen maksimikokoonpano 7 henkeä. vuodesta 2003 (aikaisemmin kolmehenkisillä joukkueilla) asti. Minimi-ikä 16. vuotta, ei määriteltyä kyu/dan arvorajaa. Ottelijat ja ottelujärjestys pitää ilmoittaa ennen ottelua. Poolikarsinta, josta kunkin poolin kaksi parasta pudotuspeleihin. Sekajoukkueet (miehet/naiset) ja kokoomajoukkueet sallitaan.
 
Kendōn yksilösuomenmestaruus.
Kendōn yksilösuomenmestaruuskilpailuun ovat oikeutettuja osallistumaan Suomen kendoseurojen keskusliiton (FKA) jäsenseuroissa olevat kendōkat, jotka ovat "FKA":n tasokokeissa graduoineet vähintään 1.Kyun . Naiset ja miehet ottelivat samassa sarjassa vuoteen 2007 asti.
Kendōn naistenyksilösuomenmestaruus.
Kendōn naistenyksilösuomenmestaruus yli 18-vuotiaille 2008 lähtien, osallistujilla vähintään kendo 3.kyu.
Kendōn miestenyksilösuomenmestaruus.
Kendōn miestenyksilösuomenmestaruus yli 18-vuotiaille 2008 lähtien, osallistujilla vähintään kendo 1.kyu.
Kendōn alle 18-vuotiaiden yksilösuomenmestaruuskilpailu.
Kendōn alle 18-vuotiaiden yksiläsuomenmestaruuskilpailuun ovat oikeutettuja osallistumaan Suomen kendoseurojen keskusliiton (FKA) jäsenseuroissa olevat kilpailupäivänä alle 18-vuotiaat kendōkat ilman tasorajoitusta. Pojat ja tytöt ottelevat samassa sarjassa.
Mehmed pašša Sokolović

Mehmed pašša Sokolović () (noin 1505 Sokolovići, Osmanien valtakunta [nyk. Bosnia ja Hertsegovina] – 1579 Konstantinopoli, Osmanien valtakunta) oli osmanien valtiomies, joka oli kotoisin nykyisen Bosnia ja Hertsegovinan alueelta. Hän oli osmanien suurvisiiri kolmen sulttaanin aikana vuodesta 1565 vuoteen 1579, jolloin hänet salamurhattiin.
Mehmed pašša Sokolović syntyi Sokolovićin kylässä lähellä Rudon kaupunkia Višegradin alueella osmanien Bosnian hallintopiirissä. Hän syntyi Serbian ortodoksiseen kristittyyn perheeseen ja sai kasteessa nimekseen Bajo. Hän opiskeli nuoruudessaan Mileševan ortodoksiluostarissa. Kun Bajo oli noin 17-vuotias hänet vietiin monen muun lahjakkaan nuoren tavoin kotiseudultaan "devşirme"-järjestelmän turvin valtakunnan keskisiin osiin ja hänelle annettiin uudeksi nimeksi Mehmed. Mehmed vietiin ensin Edirneen ja sitten Istanbuliin 1520-luvulla.
Mehmedistä tuli vuonna 1543 hovin vartiokaartin komentaja ja vuonna 1546 osmanien laivaston päällikkö. Myöhemmin hänet nimitettiin Rumelian maaherraksi ("beylerbey"). Suleima Suuren veljien Selimin ja Bayezidin vallanperimystaisteluissa 1559–1561 hän johti Selimin joukkoja. Mehmed meni vuonna 1562 naimisiin sodan voittaneen Selimin tyttären kanssa.
Suurvisiirinä.
Mehmed nimitettiin diplomaattisen ja sotilaallisen menestyksensä ansiosta valtakunnan korkeimpaan virkaan, suurvisiiriksi Suleiman Suuren aikana 28. heinäkuuta 1565. Hän oli valtakunnan todellinen hallitsija Suleimanin pojan Selim II:n aikana. Selimin aikana Osmanien valtakunta ja Venäjä sotivat keskenään ensimmäisen kerran, kun Venäjä oli vallannut Astrahanin kaanikunnan. Mehmed pašša kehitti uskaliaan suunnitelman, joka onnistuessaan olisi ratkaissut monta ongelmaa. Hänen ajatuksenaan oli järjestää sotaretki Don- ja Volga-jokien alajuoksuille, ja rakentaa niiden väliin kanava. Kanava olisi luonut osmaneille yhteyden Mustaltamereltä Kaspianmerelle ja siirtänyt Astrahanin ja jokien eteläpuolisen Kaukasian joko Krimin kaani Devlet I Girayn tai osmanien hallintaan. Samalla Osmanit olisivat saaneet jalansijan Kaspianmerelle Persiaa vastaan. Vuonna 1569 tehty Astrahanin sotaretki päättyi kuitenkin turkkilais-tataariarmeijan karvaaseen tappioon, joskin seuranneissa rauhanneuvotteluissa Mehmed pašša sai ajettua läpi joitakin sodalle asetettuja tavoitteita.
Selim II:n hallintokausi jäi suhteellisen lyhyeksi, se kesti kahdeksan vuotta. Mehmedin vaikutusvalta heikkeni Murat III:n noustua sulttaaniksi. Tuntematon dervišši puukotti Mehmed paššan Murat III:n sulttaanikaudella 11. lokakuuta 1579.
Don Nelson

Donald Arvid Nelson (s. 15. toukokuuta 1940 Muskegon) on yhdysvaltalainen entinen koripalloilija ja koripallovalmentaja.
Ura.
Nelson edusti pelaajaurallaan muun muassa Boston Celticsiä, jonka paidassa hän voitti viisi NBA-mestaruutta. Päävalmentajauransa hän aloitti Milwaukee Bucksissa, jossa hän toimi vuodet 1976–1987. Seurassa hänet valittiin ksi vuosina 1983 ja 1985. Vuonna 1988 Nelson siirtyi Golden State Warriorsiin, jossa hänet valittiin kolmannen kerran vuoden valmentajaksi kaudella 1991–1992. Vuonna 2006 Nelson aloitti Golden State Warriorsin päävalmentajana. Huhtikuussa 2010 Nelsonista tuli eniten voittoja saavuttanut NBA-valmentaja. Hän lopetti joukkueen valmentamisen vuonna 2010.
Latvian jääkiekkoliitto

Latvian jääkiekkoliitto () perustettiin 5. tammikuuta 1923, ja siitä tuli IIHF:n jäsen 22. helmikuuta 1931. 
Ennen toista maailmansotaa Latvia pelasi viisissä maailmanmestaruuskilpailuissa, mukaan lukien vuoden 1936 olympialaiset Saksan Garmisch-Partenkirchenissä. Niihin aikoihin Latvian paras pelaaja oli Leonīds Vedējs.
Neuvostoliiton miehitettyä Latvian parhaat latvialaisjoukkueet alkoivat pelata Neuvostoliiton mestaruudesta. Menestynein latvialaisjoukkue oli Riian Dynamo, jota valmensi vuosina 1971–1977 tunnettu maajoukkuevalmentaja Viktor Tihonov.
Kun Latvia sai uudestaan IIHF:n jäsenyyden 6. toukokuuta 1992 Neuvostoliiton hajottua, se nousi nopeasti MM-kilpailujen sarjajärjestelmässä. Latvia voitti C-sarjan vuonna 1993 ja B-sarjan kolme vuotta myöhemmin. Se sijoittui seitsemänneksi ensimmäisissä A-sarjan MM-kilpailuissaan vuonna 1997.
Rafael Hakkarainen

Karl Adolf Rafael Hakkarainen (9. huhtikuuta 1883 Sakkola – 24. marraskuuta 1945 Helsinki) oli suomalainen diplomaatti.
Elämä.
Hakkaraisen vanhemmat olivat Pietarin Pyhän Marian seurakunnan kirkkoherra Adolf Hakkarainen (1857–1910) ja Mathilda Björkqvist. Hän valmistui Pietarin saksalaisen St. Petrischulen klassiselta osastolta 1901 sekä Pietarin keisarillisesta oikeusopistosta 1904. Hakkarainen suoritti vielä ylemmän hallintotutkinnon Helsingin yliopistossa 1907.
Hakkarainen toimi Pietarissa sijainneen Suomen ministerivaltiosihteerin viraston ylimääräisenä virkamiehenä 1904–1909, nuorempana toimitussihteerinä 1909–1910 sekä kielenkääntäjänä 1910–1917. Hän oli myös Helsingin yliopiston vt. kanslerinsihteeri 1909–1917. Suomen itsenäistyttyä Hakkarainen oli Oy Agroksen palveluksessa. Hän oli lähetystösihteerinä Moskovassa 1922–1926 ja sen jälkeen ulkoministeriön poliittisten asian jaoston jaostosihteerinä 1926–1929, vt. jaostopäällikkönä 1929–1930 ja jaostopäällikkönä 1930–1933. Viimeksi hän toimi ulkovaltain lähettiläiden esittelijänä 1933–1945. Hakkarainen kuoli sydänkohtaukseen marraskuussa 1945.
Arvonimet.
Hakkaraisesta tuli nimineuvos 1904, kollegiasessori 1907, hovineuvos 1910, kollegineuvos 1913, valtioneuvos 1914 sekä erikoislähettiläs ja täysivaltainen ministeri 1939.
Taiwanin jääkiekkoliitto

Kiinan tasavallan jääkiekkoliitto () on Kiinan tasavallan eli Taiwanin kansallinen jääkiekkojärjestö, joka on perustettu vuonna 1980. Kansallisesta mestaruudesta pelattiin ensimmäistä kertaa kaksi vuotta myöhemmin, vuonna 1982.
Taiwan liittyi jääkiekon kansainväliseen kattojärjestöön IIHF:ään nimellä Kiinan Taipei vuonna 1983. Ensimmäinen maaottelu pelattiin vuonna 1987 Australian Perthissä pidetyissä D-sarjan MM-kilpailuissa. Lopputuloksissa ei kuitenkaan huomioitu Kiinan Taipein otteluita. Maajoukkue pelasi Hongkongin kanssa tasan 2–2 ensimmäisessä virallisessa ottelussaan 13. maaliskuuta 1987.
Thaimaan jääkiekkoliitto

Thaimaan jääkiekkoliitto perustettiin vuonna 1976, ja maa liittyi IIHF:ään 13 vuotta myöhemmin, 27. huhtikuuta 1989.
Thaimaassa järjestettiin kansallinen turnaus vuodesta 1999 vuoteen 2003, mutta virallisesta mestaruudesta ei ole sen jälkeen pelattu. Jääkiekkoliiton mukaan maassa on 200 aktiivipelaajaa ja kolme sisähallia. Vuoden 2020 syksyllä rekisteröityjä pelaajia oli 1 200, joista naisia on 80. 
Thaimaa pelasi ensimmäisen kerran kansainvälisiä otteluita vuonna 2003 Aasian talvikisoissa.
Mangoo (DJ)

Mangoo eli Mattias Brånn on ruotsalainen elektronisen musiikin tuottaja. Hän aloitti musiikkiuransa 16-vuotiaana. Mangoo -projekti alkoi 1999 ja ensimmäiset kappaleet julkaistiin saman vuoden kesällä.
Hănty jasaŋ

Hănty jasaŋ (Хӑнты ясаң, ”Hantin sana”) on Venäjällä Hanti-Mansian autonomisen piirikunnan pääkaupungissa Hanty-Mansijskissa ilmestyvä hantinkielinen sanomalehti.
Hanty jasaŋ on perustettu vuonna 1957 nimellä "Lenin pant huvat" (”Leninin tietä pitkin”). Nykyisen nimensä se sai vuonna 1991. Julkaisijoina toimivat Hanti-Mansian duuma ja hallitus. Hanty jasaŋin ja mansinkielisen Lūimā sēripos -lehden yhteisen toimituksen päätoimittaja on Raisa Rešetnikova.
Lehti ilmestyy kerran viikossa nelisivuisena ja tabloid-kokoisena. Artikkeleita julkaistaan neljällä hantin kielen murteella. Painosmäärä on 815 kappaletta (helmikuussa 2010). 
Lehden liitteenä ilmestyy kerran kuukaudessa nelisivuinen hantinkielinen lastenlehti "Hătļyje".
Täysmaito

Täysmaito on tarkoittanut perinteisesti täysrasvaista maitoa eli maitoa, josta ei ole poistettu rasvaa. Meijerit nimittävät tällaista maitoa nykyisin luomutäysmaidoksi. Suomalaisten lehmien lypsämän maidon rasvapitoisuus on keskimäärin 4,4 prosenttia. 
Valio lanseerasi vuonna 1996 toisen merkityksen täysmaidolle, jolloin se alkoi kutsua aiemmin kulutusmaitona myymäänsä maitotuotetta täysmaidoksi. Kyseisen tuotteen rasvaprosentti on tällä hetkellä 3,5. 
Täysmaidon nimellä myytävä maito pakataan Suomessa yleensä punavalkoisiin pakkauksiin.
Utah Grizzlies (ECHL)

Utah Grizzlies on yhdysvaltalainen jääkiekkojoukkue West Valley Citystä, Utahista. Grizzlies pelaa ECHL-liigassa. Grizzlies perustettiin vuonna 2005 vuonna 2003 lopetetun Lexington Men O' Warin raunioille. Grizzliesin yhteistyöseuroja ovat NHL:ssä Colorado Avalanche ja AHL:ssä Colorado Eagles. Suomalaisista Niko Kapanen, Sami Helenius, Antti Miettinen, Erkki Rajamäki ja Mikko Koskinen ovat edustanut seuraa.
AHL- ja IHL-liigoissa pelasi vuoteen 2005 saakka samanniminen seura, joka nykyisin pelaa AHL:ssä nimellä Lake Erie Monsters.
Joukkue kaudella 2025–2026.
"(Tilanne 25. marraskuuta 2025)"
Valmennus &amp; Joukkueenjohto.
"Lähde: EliteProspects"
Saab Arena

Saab Arena (vuosina 2004–2014 Cloetta Center) on vuonna 2004 avattu sisäpalloiluareena Linköpingissä, Ruotsissa. Areenan katsojakapasiteetti on jääkiekko-otteluissa 8 500 katsojaa sekä konserteissa 11 500 katsojaa. Valmistuessaan areena korvasi Stångebron jäähallin Linköpings HC:n kotihallina.
Vuosina 2005 ja 2008 Saab Arena on isännöinyt Melodifestivalenin semifinaaleja. Areenalla on esiintynyt myös useita merkittäviä artisteja, kuten Europe, John Fogerty, Toto, W.A.S.P ja Whitesnake.
Ensimmäinen ottelu Saab Arenalla (silloinen Cloetta Center) pelattiin Linköpings HC:n ja Turun Palloseuran välillä. Ottelu päättyi Linköpingin voittoon.
Olympian kisat 776 eaa.

Vuoden 776 eaa. Olympian kisat olivat ensimmäiset Olympian kisat, jonka voittaja on kirjattu muistiin. Ne järjestettiin Olympiassa Kreikassa.
Antiikin aikana käytettiin ajan laskemiseen neljä vuotta käsittänyttä olympiadia. Useat antiikin aikaiset kirjoittajat sijoittivat "ensimmäisen olympiadin" alkamisajankohdan vuoden 776 eaa. kisoihin. Antiikin aikana uskottiin, että kisoja oli kuitenkin järjestetty aikaisemminkin. Erään lähteen mukaan ensimmäiset olympiakisat pidettiin vuonna 1581 eaa.
Vuonna 776 eaa. kilpailulajeja oli tiettävästi vain yksi: stadionin juoksu. Myöhemmin olympiadit nimettiin stadioninjuoksun voittajan mukaan. Ensimmäinen voittaja, Koroibos, oli ammatiltaan kokki.
Varmuudella olympialaisia on vietetty jo huomattavasti aikaisemminkin. Vuosisatoja kisojen isännyydestä taistelivat pisalaiset ja elisläiset ja taistelun tuoksinassa kisat kärsivät suuresti ja ovat jääneet ajoittain pitämättäkin ja unohtuneet.
Vuonna 884 eaa. tekivät Eliin ja Pisan kuninkaat Ifitos ja Kleisthenes sopimuksen kisojen aikana noudatettavasta jumalanrauhasta. Siitä lähtien kisoja pidettiin säännöllisesti joka neljäs vuosi, kunnes keisari Theodosius lakkautti ne vuonna 394. Stadioninjuoksun voittajista on luettelot säilyneet vuodesta 776 eaa. ja 200-luvulla eaa. tuo vuosi otettiin ajantiedon pohjaksi (= 1. olympiadin 1.vuosi).
Fjällräven Center

Fjällräven Center (aikaisemmin Swedbank Arena) on vuonna 2006 avattu sisäpalloiluareena Örnsköldsvikissä, Ruotsissa. Areenan kapasiteetti on jääkiekko-ottelussa 7 600 katsojaa ja konserteissa 9 800 katsojaa.
Fjällräven Center korvasi vanhan Kempehallenin MODO Hockeyn kotihallina.
Lindab Arena

Catena Arena , aikaisemmin Lindab Arena on sisäpalloiluareena, joka sijaitsee Ängelholmin kunnassa Ruotsissa. Catena Arenan katsojakapasiteetti on 5 300 katsojaa ja se toimii jääkiekkoseura Rögle BK:n kotihallina. 
Catena Arena tunnettiin vuoteen 2008 Ängelholmin jäähallin nimellä. Se on rakennettu vuonna 1983.
Raamattupaperi

Raamattupaperi (, ) on erittäin ohut painopaperi, jolle on painettu mm. virsikirjoja, matkaraamattuja ja lakikirjoja. Raamattupaperi on ollut myös Suomen tasavallan ja Euroopan talousyhteisön käyttämä virallinen nimike.
Raamattupaperin neliömassa on 15–30 g/m2.
Raamattupaperin perustana on toiminut brittien Kiinasta 1785 alkaen tuoma intialaista muistuttava intianpaperi, jota Oxford University Press (Oxfordin yliopiston kirjapaino) alkoi käyttää raamattujen painamiseen.
Raamattuja vuodesta 1591 julkaissut Cambridgen yliopiston kirjapaino (Cambridge University Press) määrittelee raamattupaperin painoksi yli 30 grammaa neliömetriltä painavan paperin ja lukee alle tuon rajan menevät paperit intianpaperiksi (. Intianpaperin ohuuden ansiosta paljon sivuja sisältävä teos (kuten juuri esimerkiksi Raamattu) on ohuempi kuin paksumpaa paperia käytettäessä, mutta sen käyttö edellyttää tarkempaa painatusta: jos kaksipuolisesti painetun sivun molempien puolien rivit eivät ole samalla tasolla, kuultaa kääntöpuolen muste ohuen paperin läpi.
Rúben Micael

Rúben Micael Freitas da Ressureição (s. 19. elokuuta 1986 Câmara de Lobos, Madeira, Portugali) on portugalilainen jalkapalloilija. Hän edustaa Portugalin Primeira Ligassa pelaavaa Sporting Bragaa ja on pelipaikaltaan keskikenttäpelaaja.
Seurajoukkueura.
Micael aloitti uransa paikallisseura União Madeirasta, jossa hän teki ensiesiintymisensä edustusjoukkueessa 17-vuotiaana. Kaudeksi 2008–2009 hän siirtyi pääsarjaseura Nacionaliin. 
Ensimmäisellä kaudellaan hän ei kuulunut vakituisesti joukkueen avauskokoonpanoon, kuitenkin tehtyään maalin 2. toukokuuta 2009 pelatussa ottelussa Benficaa vastaan, hän aloitti huhut siirtymisestään Portugalin suurimpiin seuroihin. Benfica oli innokkaimmin madereiralaispelaajan perässä.
Seuraavalla kaudella 2009–2010 Micael nousi joukkueen avauskokoonpanopelaajaksi. Hän teki Eurooppa-liigan karsintaotteluissa venäläistä Zenitiä vastaan kaksi maalia, ensimmäinen osa päättyi Nacionalin voittoon 4–3 ja toinen osa 1–1-tasanumeroihin. Lohkovaiheessa hän teki kuudessa ottelussa viisi maalia.
Tammikuussa 2010 Micael siirtyi Portoon 3 miljoonan euron siirtokorvauksella. Sopimus oli pituudeltaan 4½-vuotinen. Ensimmäisen ottelunsa hän pelasi joukkueessa vanhaa seuraansa vastaan, joka päättyi lopulta Porton 4–0-voittoon.
18. elokuuta 2011 hän siirtyi yhteissiirolla joukkuetoverinsa Radamel Falcaon kanssa Atlético Madridiin. Madridilaisseura maksoi heistä yhteensä 45 miljoonaa euroa. Micael pelaa kauden 2011–2012 lainasopimuksella Zaragozassa.
Maajoukkueura.
Micael teki ensiesiintymisensä Portugalin maajoukkueessa 29. maaliskuuta 2011 pelatussa ystävyysottelussa Suomea vastaan. Portugali voitti ottelun numeroin 2–0, Micaelin tehdessä joukkueensa molemmat osumat.
Doorilainen heksapolis

Doorilainen heksapolis ( tai ) eli (Aasian) Doris (), myöhemmin doorilainen pentapolis (), oli antiikin kreikkalainen kuuden doorilaisen kaupungin alue ja liitto Vähän-Aasian lounaisrannikolla sekä sen edustan saarilla.
Maantiede.
Doorilaisen heksapoliin alue käsitti alueen Kaariassa Vähän-Aasian lounaisrannikolla nykyisen Turkin alueella sekä sen edustan saarilla Kosilla ja Rhodoksella. Doriin pohjoispuolella rannikolla sijaitsi Joonia, koillispuolella sisämaan Kaaria ja itäpuolella Lyykia. Aasian Dorista ei tule sekoittaa toiseen antiikin aikaiseen Doriin maakuntaan keskisessä Kreikassa.
Polikset.
Doorilaisen heksapoliin polikset eli kaupunkivaltiot olivat:
Historia.
Seudun varhaisemmat asukkaat olivat kaarialaisia ja lelegejä. Heksapoliin kreikkalaiskaupungit perustettiin doorilaisten siirtokuntina noin 1000 eaa. Tämän jälkeen alueella puhuttiin doorilaisia murteita. Asuttajien on arveltu tulleen muun muassa Troizenista, Epidauroksesta ja Argoksesta. Toisaalta Rhodoksella vaikuttaa olleen yhteys Kreetalle. Doorilaisen heksapoliin alueella oli myös muita doorilaisia kaupunkeja, mutta ainoastaan kuusi hyväksyttiin mukaan kaupunkien liittoon.
Heksapoliin jäsenet viettivät Apollonin kunniaksi juhlia kisoineen. Yhteisenä kokoontumispaikkana toimi Triopian Apollonin pyhäkkö, joka sijaitsi Triopian niemimaalla lähellä Knidosta. Pyhäkön rauniot on löydetty. Kisojen palkintona oli pronssinen kolmijalka, joka voittajien tuli pyhittää pyhäkölle. Halikarnassos erotettiin heksapoliista, koska eräs kaupungin asukkaista, nimeltään Agasikles, vei kolmijalan kotiinsa sen sijaan, että olisi jättänyt sen temppeliin. Näin doorilaisesta heksapoliista tuli doorilainen pentapolis eli viiden kaupungin liitto. Tämä tapahtui ennen 400-lukua eaa. ja Herodotoksen aikaa, sillä tämä kutsuu aluetta ”viisikaupunkimaaksi”, ja kertoo edellä esitetyn selityksen nimenmuutokselle.
Franco Bonisolli

Franco Bonisolli (25. toukokuuta 1938 – 30. lokakuuta 2003) oli italialainen tenori. Hän syntyi Roveretossa ja aloitti laulunopintonsa Alfredo Laretton johdolla. Hän voitti kansainvälisen laulukilpailun Spoletossa vuonna 1961. Ammattimaisen debyyttinsä hän teki vuonna 1962 Ruggieron roolissa "La rondinessa". La Scala -debyyttinsä hän teki vuonna 1969 ja Metropolitan-debyyttinsä 1971. Lisäksi hän esiintyi muun muassa Wienin valtionoopperassa. Covent Gardenissa hän debytoi vuonna 1987 "Turandotin" Calafina.
Bonisollin ohjelmistoon lukeutui Giacomo Puccinin roolien lisäksi esimerkiksi Giuseppe Verdin rooleja ja Canion rooli "Pajatsossa". Hän esiintyi 1990-luvulla harvemmin, mutta ei kokonaan lopettanut uraansa; hän esiintyi "Fedorassa" lokakuussa 1999 ja "Trubaduurissa" helmikuussa 2000. Hän kuoli Wienissä.
Rovaniemi-Koillismaan rovastikunta

Rovaniemi-Koillismaan rovastikunta on yksi Oulun hiippakunnan seitsemästä rovastikunnasta. Rovastikunta syntyi vuoden 2023 alussa Rovaniemen rovastikunnan ja Koillismaan rovastikunnan yhdistyessä. Uuteen rovastikuntaan kuuluvat Kemijärven, Kuusamon, Posion, Pudasjärven, Ranuan, Rovaniemen, Sallan ja Taivalkosken luterilaiset seurakunnat. Uudistuksen yhteydessä Rovaniemen rovastikuntaan aikaisemmin kuulunut Pelkosenniemi siirtyi Lapin rovastikuntaan.
Rovaniemi-Koillismaan lääninrovasti on Taina Manninen.
NHC Arena

NHC Arena (aikaisemmin Sydkraft Arena ja E.ON Arena ja NHK Arena) on sisäpalloiluareena joka sijaitsee Timråssa, Ruotsissa. Areenan katsojakapasiteetti on 6 000 katsojaa ja se toimii jääkiekkoseura Timrå IK:n kotihallina.
Bến Tre (maakunta)

Bến Tre on Vietnamin entinen maakunta. Se sijaitsi maan eteläosassa Mekongjoen suiston alueella. Sen pääkaupunki oli Bến Tre. Maakunnan pinta-ala oli 2 360 neliökilometriä, ja huhtikuussa 2009 siellä oli noin 1,25 miljoonaa asukasta.
Vuoden 2025 hallinnollisessa uudistuksessa Bến Tre liitettiin Vĩnh Longin maakuntaan.
Ben Tre sijaitsee Mekongin sivujoen Tiền Giangin neljän haaran välissä. Jokivettä käytetään riisiviljelmien kasteluun, ja vesiväylät ovat tärkeitä kulkureittejä.
Jerry Wald

Jerry Irving Wald (16. syyskuuta 1911 New York, New York – 13. heinäkuuta 1962 Hollywood, Kalifornia) oli yhdysvaltalainen elokuvatuottaja ja -käsikirjoittaja.
Wald aloitti 20-vuotiaana tabloidilehden toimittajana ja vuonna 1933 Warner Bros palkkasi hänet käsikirjoittajaksi. Elokuvien tuottamisen hän aloitti vajaa vuosikymmen myöhemmin. Waldin Warnerille tuottamia elokuvia ovat muun muassa "Kuoleman lasti" (1942), "Matkalla Muurmanskiin" (1943) ja "Mildred Pierce – amerikkalainen nainen" (1945).
Wald oli vuosina 1951–1952 RKO Picturesin palveluksessa ja 1953–1956 Columbia Picturesin tuotannon apulaisjohtajana. Oman tuotantoyhtiönsä hän perusti vuonna 1956 ja sen ensimmäinen elokuva oli 1957 julkaistu "Peyton Place – vihan tyyssija". Wald kuoli vuonna 1962.
Cà Mau (maakunta)

Cà Mau on Vietnamin maakunta Mekongjoen suiston alueella maan eteläisimmässä kärjessä. Sen hallinnollinen keskus on Tân Thành. Maakunnan pinta-ala on 7 942,39 neliökilometriä, ja siellä on noin 2 606 672 asukasta (vuonna 2025).
Cà Mau jakautuu 55 kuntaan ja 9 suuralueeseen. Maakunta suureni huomattavasti vuoden 2025 hallinnollisessa uudistuksessa, kun siihen liitettiin Bạc Liêun maakunta. 
Maakunnassa on monia lintujen suojelualueita.
Maakunnan lentoliikennettä palvelee Cà Maun lentoasema, josta on yhteys maan suurimpaan kaupunkiin, Hồ Chí Minhiin.
Đồng Tháp

Đồng Tháp on Vietnamin maakunta Mekongjoen suiston alueella maan eteläosassa. Sen hallinnollinen keskus on Mỹ Tho. Maakunnan pinta-ala on 5 938,64 neliökilometriä, ja siellä on noin 4 370 046 asukasta (vuonna 2025).
Đồng Tháp jakautuu 82 kuntaan ja 20 suuralueeseen. Maakunta suureni huomattavasti vuoden 2025 hallinnollisessa uudistuksessa, kun siihen liitettiin Tiền Giangin maakunta.
Alueella tuotetaan paljon riisiä ja hedelmiä. Siellä on myös lintujensuojelualueita, lootuksia ja lumpeita.
Kiên Giang

Kiên Giang on Vietnamin entinen maakunta. Se sijaitsi maan eteläosassa Mekongjoen suiston alueella. Sen pääkaupunki oli Rạch Giá. Maakunnan pinta-ala oli 6 348 neliökilometriä, ja vuonna 2009 siellä oli noin 1,68 miljoonaa asukasta.
Vuoden 2025 hallinnollisessa uudistuksessa Kiên Giang liitettiin An Giangin maakuntaan.
Rytmikapulat

Rytmikapulat ovat kaksi puukapulaa, joita käytetään rytmisoittimena. Kapuloitten pituus on noin 20 senttimetriä ja läpimitta tuuman (2,5 cm). Toista kapulaa soittaja pitää kuppimaisessa muodossa olevalla kämmenellään (kaje) jolloin kapuloita yhteen lyötäessä syntyy terävä ja sointuva ääni. 
Alkujaan rytmikapuloita käytettiin afrokaribialaisessa kansanmusiikissa. Nykyisin ne kuuluvat erityisesti latinalaisamerikkalaiseen tanssimusiikkiin. Rytmikapulat ovat nykyaikainen muoto maailman vanhimpiin kuuluvasta soittimesta, yhteen lyötävistä kepeistä, joita on aikojen saatossa käytetty lukuisissa muinaisissa kulttuureissa niin musiikissa kuin muissa rituaaleissa sekä huomion että musiikin rytmin tuottamisen välineenä.
Long An

Long An on Vietnamin entinen maakunta. Se sijaitsi maan eteläosassa Mekongjoen suiston alueella. Sen pääkaupunki oli Tân An. Maakunnan pinta-ala oli 4 494 neliökilometriä, ja vuonna 2009 siellä oli noin 1,44 miljoonaa asukasta.
Vuoden 2025 hallinnollisessa uudistuksessa Long An liitettiin Tây Ninhin maakuntaan.
Juri Artsutanov

Juri Nikolajevitš Artsutanov (, 5. lokakuuta 1929 Leningrad, Neuvostoliitto – 1. tammikuuta 2019) oli venäläinen insinööri. Artsutanov oli yksi varhaisista avaruushissin toteutusta suunnitelleista henkilöistä. 
Artsutanov valmistui insinööriksi Leningradin teknologisesta instituutista. Vuonna 1960 hän kirjoitti artikkelin ”V Kosmos na Electrovoze” (”avaruuteen sähköjunalla”), jossa hän käsitteli avaruushissin turvallisuutta ja taloutta satelliittien kiertoradalle nostamisessa. Avaruushissi perustuu hyvin korkeaan rakennukseen, jossa hissi tai nosturi nostaa satelliitin ilmakehän yläpuolelle, Artsutanovin ideoissa jopa 36 000 km korkeaan rakennelmaan. Tutkielma perustui siihen, mitä hän oli lukenut Konstantin Tsiolkovskin kirjoittaneen vuonna 1895 samasta aiheesta.
Sóc Trăng (maakunta)

Sóc Trăng on Vietnamin entinen maakunta. Se sijaitsi maan eteläosassa Mekongjoen suiston alueella. Sen pääkaupunki oli Sóc Trăng. Maakunnan pinta-ala oli 3 312 neliökilometriä, ja vuonna 2009 siellä oli noin 1,29 miljoonaa asukasta.
Vuoden 2025 hallinnollisessa uudistuksessa Sóc Trăng liitettiin Cần Thơn kaupunkiin.
Tunisiano

Tunisiano () (oik. Bachir Baccour, , s. 19. toukokuuta 1979 Deuil-la-Barre, Val-d'Oise) on ranskalainen rap-artisti.
Ura.
Tunisiano aloitti räppäämisen 16-vuotiaana liityttyään M Groupiin, jossa hän levytti yhtyeen kanssa kolme levyä Fidèle au rap, Tu disais quoi? ja Rapide comme un serpent vuosina 1995–1997. 
Jätettyään yhtyeen Tunisiano perusti Sniperin vuonna 1997 yhdessä entisen luokkalaisensa Aketon ja Blackon kanssa. Yhtye julkaisi kolme albumia vuosina 2001, 2003 ja 2006, jotka myivät tuona aikana yli miljoona kappaletta. Sniper aiheutti myös sanoituksillaan kohua Ranskan mediassa ja muun muassa Nicolas Sarkozy ilmaisi yhtyeen jäsenten olleen räyhääjiä, jotka häpäisevät Ranskaa. Yhtyeen jäsenen Blackon lopetettua räppäämisen vuoden 2007 aikana ja siirryttyään Raggan pariin huhuttiin yhtyeen hajoamisesta ja jokainen yhtyeen jäsenistä teki sittemmin oman sooloalbuminsa. Tunisiano julkaisi oman albuminsa vuonna 2008 "Le Regard des Gens", joka oli ehdolla vuoden 2009 Victoires de la Musique gaalassa vuoden urbaani musiikkialbumin kategoriassa.
Sittemmin Tunisiano esiintyi useasti vierailevana artistina vuodesta 2008 lähtien. Sniper-yhtye julkaisi vielä kokoelmalevyn vuonna 2009 "C'est pas fini". Sittemmin yhtye näytti saaneen päätöksensä, kunnes Tunisiano ilmoitti Aketon kanssa blogissaan syksyllä 2010 julkaisevansa yhtyeen neljännen studioalbumin vuonna 2011.
Yksityiselämä.
Baccour syntyi Deuil-la-Barressa noin 14 kilometrin päässä Pariisista, tunisialaisille vanhemmille, jotka ovat kotoisin Menzel Bouzelfasta. Baccour kiinnostui nuorena rap musiikista vanhemman veljensä myötä ja alkoi kirjoittaa sanoituksia 14-vuotiaana.
Baccour on uskonnoltaan muslimi.
Tiền Giang

Tiền Giang on Vietnamin entinen maakunta. Se sijaitsi maan eteläosassa Mekongjoen suiston alueella. Sen pääkaupunki oli Mỹ Tho. Maakunnan pinta-ala oli 2 484 neliökilometriä, ja vuonna 2009 siellä oli noin 1,67 miljoonaa asukasta.
Vuoden 2025 hallinnollisessa uudistuksessa Tiền Giang liitettiin Đồng Thápin maakuntaan.
Maakunta sijaitsee Tiền-joesta pohjoiseen viljavalla alankoalueella. Siellä kasvatetaan riisiä ja hedelmäpuita sekä sikoja.
Hậu Giang

Hậu Giang on Vietnamin entinen maakunta. Se sijaitsi maan eteläosassa Mekongjoen suiston alueella. Sen pääkaupunki oli Vị Thanh. Maakunnan pinta-ala oli 1 600 neliökilometriä, ja vuonna 2009 siellä oli noin 757 000 asukasta.
Vuoden 2025 hallinnollisessa uudistuksessa Hậu Giang liitettiin Cần Thơn kaupunkiin.
Maakunta sijaitsi Mekongin suistossa, ja sen monet joet ja kanavat toimivat kastelukanavina ja kulkuväylinä. Phung Hiepin kelluvat markkinat on tärkeä hedelmien ja eksoottisten ruoka-aineiden kauppapaikka. Siellä myydään myös riistalintuja ja monenlaisia käärmeitä.
Trà Vinh (maakunta)

Trà Vinh on Vietnamin entinen maakunta. Se sijaitsi maan eteläosassa Mekongjoen suiston alueella. Sen pääkaupunki oli Trà Vinh. Maakunnan pinta-ala oli 2 295 neliökilometriä, ja vuonna 2009 siellä oli noin miljoona asukasta.
Vuoden 2025 hallinnollisessa uudistuksessa Trà Vinh liitettiin Vĩnh Longin maakuntaan.
Maakunta ulottuu rannikolle asti, ja siellä on niin jokien makeaa vettä, jokisuun murtovettä kuin varsinaista merialuettakin. Niinpä kalastus ja riisinviljely ovat tärkeitä elinkeinoja. Maakunnan etnisiin ryhmiin kuuluvat vietnamilaisten lisäksi chamit, hoat ja khmerit. Angin pagoda on khmerien rakennuttama historiallinen pagoda. Ba Dongin rantakohde oli siirtomaa-aikana ranslkalaisten suosima virkistysalue. Tieyhteys sinne tuhoutui sodassa, mutta jälleenrakennusta suunnitellaan.
Vĩnh Long (maakunta)

Vĩnh Long on Vietnamin maakunta Mekongjoen suiston alueella maan eteläosassa. Sen hallinnollinen keskus on Long Châu. Maakunnan pinta-ala on 6 296,20 neliökilometriä, ja siellä on noin 4 257 581 asukasta (vuonna 2025).
Vĩnh Long jakautuu 105 kuntaan ja 19 suuralueeseen. Maakunta suureni huomattavasti vuoden 2025 hallinnollisessa uudistuksessa, kun siihen liitettiin Bến Tren ja Trà Vinhin maakunnat. 
Vĩnh Longin pohjoispuolella virtaa Tien-joki. Vĩnh Longin kaupungin lähellä joessa on rehevä Anh Binhin saari, joka on luontomatkailijoiden suosima kohde.
Aiheesta muualla.
Hell in a Cell (2009)

Hell in a Cell (2009) oli World Wrestling Entertainmentin tuottama pay-per-view (PPV) -tapahtuma, joka järjestettiin 4. lokakuuta 2009 Pridential Centerissä Newarkissa New Jerseyssä. Se oli ensimmäinen WWE Hell in a Cell -tapahtuma. Tapahtumassa pidettiin kahdeksan matsia. Hell in a Cell -nimen saivat päättää fanit WWE:n virallisilla nettisivuilla. Muita nimiehdokkaita olivat mm. No Escape, Rage in a Cage ja Lock Up.
Taustaa Hell in a Cell -matseista.
RAW-brändin päävihanpito oli Randy Ortonin ja WWE-mestari John Cenan välillä. SummerSlam-tapahtumassa Orton säilytti mestaruuden Cenaa vastaan, kun eräs "katsoja" (Ted DiBiase Jr:n veli) hyökkäsi Cenan kimppuun matsin aikana. WWE:n omistaja Vince McMahon ilmoitti Cenan ja Ortonin välille uusintaottelun WWE Breaking Point -tapahtuman I Quit -matsiin, jonka Cena voitti. Seuraavassa RAW'ssa illan isäntä, Trish Stratus, ilmoitti uusintamatsin Ortonin ja Cenan välille WWE -mestaruudesta Hell in a Cell -matsissa.
SmackDown-brändin päävihanpito oli World Heavyweight -mestari CM Punkin ja The Undertakerin välillä. Breking Pointissa Punk kohtasi Undertakerin Submission-matsissa. Matsissa 'Taker pakotti Punkin luovuttamaan Hell's Gate -liikkeellä, mutta SmackDownin manageri Theodore Long aloitti matsin alusta, koska Vickie Guerrero oli kieltänyt Hell's Gate -liikkeen jo vuonna 2008. Ottelun jatkuessa Punk lukitsi Takerin Anaconda Vise -otteella, ja vaikka Undertaker ei koskaan luovuttanut, tuomari Scott Armstrong käski soitattaa kelloa. Tämä tapaus muistuttaa Montreal Screwjob -välikohtausta. 18. syyskuuta SmackDownissa Undertaker kidnappasi Thedore Longin limusiinissa. Seuraavassa SmackDownissa arkusta ilmestynyt Long ilmoitti, että Hell's Gate ei olekaan enää kielletty ja Long oli sopinut Hell in a Cell -ottelun Punkin ja Undertakerin välille World Heavyweight -mestaruudesta.
Triple H ja Shawn Michaels olivat muodostaneet uudelleen D-Generation X -ryhmän, ja SummerSlamissa DX voitti Cody Rhodesin ja Ted DiBiasen (Legacyn). Heidän yhteenottonsa jatkuivat, ja heidän välilleen sovittiin matsi Breaking Pointiin Submissions Count Anywhere -matsissa, jonka Legacy voitti pakottaen Michaelsin luovuttamaan. Myöhemmin Legacyn ka Michaelsin välille ilmoitettiin Hell in a Cell -matsi.
Antti Riihimäki

Antti Riihimäki (tunnetaan myös nimellä DJ RZY) on helsinkiläinen muusikko, DJ ja musiikkituottaja. Hänet tunnetaan erityisesti rap-musiikista. Riihimäki on säveltänyt useita kappaleita muun muassa Cheekille ja Uniikille. Hän on ollut mukana tekemässä myös muun muassa kahta Antti Tuiskun albumia.
Riihimäen säveltämistä kappaleista Cheekin "Jossu" ja "Timantit on ikuisia" sekä JVG:n "Tarkenee" ovat nousseet Suomen virallisen singlelistan ykkösiksi.
Antti Riihimäki valittiin Teoston Vuoden musiikintekijä -palkinnon saajaksi vuonna 2024. 
Riihimäki oli mukana kirjoittamassa popartisti Nelli Matulan kappaletta "Hitaammin hautaan", jolla Matula pyrkii Suomen Euroviisu-edustajaksi Uuden musiikin kilpailussa vuonna 2025. 
Antti Riihimäen vanhemmat Marjukka ja Ilmo Riihimäki tunnetaan kuoronjohtajina. Veli Jarkko Riihimäki toimii ammattimuusikkona Berliinissä..
Diskografia.
2011.
Anna Abreu – "Rush"
DJ RZY
Uniikki – "Suurempaa"
2012.
Timo Pieni Huijaus – "Kaikki loppuu"
Wava
2013.
Antti Tuisku – "Toisenlainen tie"
Cheek – "Kuka muu muka"
Eri esittäjiä – "Vain elämää – kausi 2 jatkuu"
Antti Kleemola – "Täydellinen päivä"
Spekti – "Diktaattorimies"
Uniikki – "#kylänmies"
2014.
Cheek – "Kuka muu muka" (Stadion Edition)
Eri esittäjiä – "Vain elämää – kausi 3, päivä"
2015.
Cheek – "Alpha Omega"
Elastinen – "Iso kuva"
JVG – "247365"
Mikael Gabriel – "Versus"
Mitra – "Mitra"
Veljekset Rönkä

Veljekset Rönkä Oy on Kemissä toimiva perheyritys, jonka toimintaan kuuluu eläinten teurastus, lihan hankinta sekä lihanjalostus. Yritys perustettiin vuonna 1984. Yrityksen markkina-alueena on koko Suomi. Yritys työllistää noin 60 henkilöä lihanjalostuksen eri vaiheissa. Liikevaihto vuonna 2023 oli noin 25,7 miljoonaa euroa. Rönkän tuotteisiin kuuluu naudan-, poron- ja karitsanlihasta valmistettuja tuoretuotteita, pakasteita, jalosteita ja puolivalmisteita. Tuotteita myydään niin vähittäiskaupassa kuluttajille kuin ammattikeittiöihinkin.
Veljekset Rönkä Oy:n toimitusjohtajana on vuodesta 2010 alkaen toiminut Veikko Oljakka.
Meri-Lapin Karitsa ja poronliha.
Rönkän Meri-Lapin Karitsa -tunnuksella varustetut tuotteet ovat peräisin pohjoissuomalaisilta lammastiloilta. Hankinta-, käsittely- ja toimitusketjut pyritään pitämään mahdollisimman lyhyinä ja tehokkaina yhteistyössä paikallisten tuottajien kanssa. Meri-Lapin Karitsa on pohjoinen karitsanlihatuotevalikoima, jonka liha tuotetaan Pohjois-Suomen lammastiloilla. Maultaan mieto, murea ja vähärasvainen liha on jalostettu 4-10 kk ikäisistä karitsoista. Karitsanlihan koko tuotanto- ja palveluketju osallistuu jatkuvaan korkealaatuisen karitsanlihan tuotantoon, jalostukseen ja tuotekehitykseen.
Rönkä poronlihatuotteiden raaka-aineet hankitaan lappilaisilta porotiloilta. Rönkän poronkäristystuotteet, poron kylmä- ja lämminsavutuotteet sekä poron verilettutaikina ovat merkittävä osa porotuotteiden kokonaismyyntiä. Rönkä osallistui vuonna 2022 Poron verilettutaikinalla Iltalehden Kultainen Pippuri -kilpailun Arjen helpottaja -kategoriaan ja tuote päätyi aina finaaliin saakka. Edellisenä vuonna 2021 Rönkä Heti valmis Karjalanpaisti sijoittui samassa kilpailussa ja samassa kategoriassa niin ikään finaalissa viiden parhaan tuotteen joukkoon. Molemmat tuotteet kuuluvat edelleen Rönkän valikoimiin.
Konjugaatio

Konjugaatio on verbin taivutusluokka. Useissa kielissä verbit voidaan jakaa useampaan eri konjugaatioon sen mukaan, mitkä taivutuspäätteet niissä ovat missäkin persoona-, aika- tai muussa taivutusmuodossa.
Eri kielissä konjugaatioiden määrä vaihtelee. Esimerkiksi nykyruotsissa on neljä konjugaatiota, mutta niiden lisäksi joukko epäsäännöllisesti taipuvia verbejä. Englannissa sen sijaan on vain yksi säännöllinen konjugaatio sekä lisäksi useita epäsäännöllisiä verbejä.
Suomessa on katsottu olevan vain yksi konjugaatio, sillä itse taivutuspäätteet ovat kaikilla verbeillä samat tai vaihtelevat eri verbeillä vain vokaalisoinnun vuoksi (esimerkiksi "menevät" mutta "tulevat"). Kuitenkin verbien taivutukseen liittyy myös joukko sanavartalon muutoksia, joiden perusteella verbit voidaan jakaa useampaan tyyppiin.
Descartes pohti helppoa universaalikieltä, jossa olisi vain esimerkiksi yksi konjugaatio, mikä helpottaisi kielten oppimista.
Kalsiumpropionaatti

Kalsiumpropionaatti eli kalsiumpropanaatti ((CH3CH2COO)2Ca) on propaanihapon kalsiumsuola eli koostuu kalsium- ja propionaatti-ioneista. Kalsiumpropionaattia käytetään säilöntäaineena elintarvikkeissa.
Valmistus.
Kuten monia muitakin suoloja kalsiumpropionaattia voidaan valmistaa neutraloitumisreaktiolla. Yhdistettä muodostuu, kun propaanihappo reagoi kalsiumhydroksidin kanssa.
Ca(OH)2 + 2 CH3CH2COOH → (CH3CH2COO)2Ca + 2 H2O
Käyttö.
Kalsiumpropionaattia käytetään säilöntäaineena juustoissa, leivissä ja leivonnaisissa. Se estää bakteerien, kuten "Bacillus mesentericus" -bakteerin ja homeiden kasvua, mutta ei vaikuta hiivoihin. Kalsiumpropionaattia käytetään erityisesti hiivalla kohotettuihin leipomotuotteisiin, koska se on halvempaa kuin natriumpropionaatti, ja hiivan sisältämä alfa-amylaasi tarvitsee toimiakseen kalsiumioneita. Leivinjauheella ja muilla kemiallisilla nostatusaineilla kohotetuissa tuotteissa käytetään useammin natriumpropionaattia, koska kalsium-ionit voivat reagoida nostatusaineiden kanssa ja heikentää niiden tehoa. Kalsiumpropionaatin E-koodi on E282.
Tutkimuksien mukaan kalsiumpropionaatti saattaa aiheuttaa lapsille ärsyyntyneisyyttä, hermostuneisuutta keskittymisvaikeuksia ja häiriöitä unensaannissa.
Kalsiumpropionaattia voidaan käyttää myös lääketieteessä. Kalsiumpropionaattivalmistetta voidaan käyttää lehmien poikimahalvauksen hoitamiseen erityisesti lievissä tapauksissa.
Intianaavikkojuoksija

Intianaavikkojuoksija ("Cursorius coromandelicus") on aasialainen rantalintu. Sen elinympäristö käsittää Pakistanin, osan Nepalia ja pääosan Intiaa sekä Sri Lankan luoteisosan kuivat seudut Puttalamista Jaffnaan. Lajin holotyypin kuvaili Johann Friedrich Gmelin Intian kaakkoisosan Koromandelrannikolta 1789.
Joen uoma

Joen uoma tai jokiuoma on joen osa, jossa vesi virtaa normaalin vedenkorkeuden aikana. Uomaa rajaa molemminpuolin ranta. Uoman vasemmaksi rannaksi kutsutaan rantaa, joka on vasemmalla puolen joen virtaussuuntaan nähden eli alavirtaan katsottaessa, ja oikeaksi rannaksi rantaa, joka on oikealla puolella. Nimityskäytäntö on päinvastainen kuin lateraaliviitoitusjärjestelmässä, jossa vasen ja oikea katsotaan ylävirtaan päin.
Jokiuomat voidaan jakaa tyypiltään kolmeen eri luokkaan. Suoria uomia on etenkin jokien yläjuoksulla, jossa on voimakas virtaus. Suorassa uomassa eroosio on hyvin voimakasta. Meanderoiva joki on sellainen, jonka uoma mutkittelee huomattavasti. Meanderoiva uoman määritelmän mukaan uomaan vedetty viiva on 1,5 kertaa pidempi kuin päätepisteiden väliin vedetty suora viiva. Tällaisia jokiuomia syntyy laaksoihin, joissa on hienoa sedimenttiä. Palmikkojokia syntyy alueille, joiden korkokuva on matala, ja joissa joki kuljettaa runsaasti irtoainesta mukanaan. Palmikkojoki muodostuu useista rinnakkaisista uomista, jotka muuttavat paikkaa, erkanevat ja liittyvät toisiinsa uudestaan.
Uoman muotoon vaikuttaa maaperä, jolla joki virtaa. Pääsääntöisesti hienorakeisessa tai saviperäisessä maastossa uomasta tulee jyrkkärinteinen, kun karkeassa maaperässä, kuten soralla, uomasta tulee loivarinteinen. Maaperä vaikuttaa myös uoman leveyteen. Lisäksi tavallisesti uoma on leveämpi alajuoksultaan. Uoma voidaan jakaa virtapaikkoihin ja suvantoihin. Veden mukana kulkeva kiintoaines kasautuu etenkin suvantopaikkoihin. Aine kasaantuu särkiksi uoman rannoille tai keskelle uomaa, jonne voi syntyä myös pysyvämpiä saaria.
Tulviessaan joki levittäytyy normaalin uomansa ympäristöön tulvatasangolle.
Kiinteistötoimitus

Kiinteistötoimitus tarkoittaa menettelyä, jossa kiinteistön tai muun rekisteriyksikön alue ja etuudet määritellään sillä tavoin, että rekisteriyksikön ulottuvuus on kiinteistörekisterin perusteella selvitettävissä. Kiinteistötoimitus kuuluu maanmittaustoimituksiin.
Kiinteistötoimitus Suomessa.
Kiinteistötoimituksia ovat lohkominen, halkominen, erillisen vesijätön ja muun erillisen alueen tilaksi muodostaminen tai kiinteistöön liittäminen, tilusvaihto, alueen siirtäminen, uusjako, yhteismetsän muodostaminen, kiinteistönmääritys, rakennusmaan järjestely, yhteisalueosuuden siirtäminen ja tilaksi muodostaminen sekä yhteisen alueen jako. Sen sijaan kiinteistön rekisteröiminen ja kiinteistöjen yhdistäminen eivät ole kiinteistötoimituksia.
Jaottelu.
Kiinteistötoimitukset jaotellaan seuraavasti:
1. Kiinteistönmuodostamistoimitukset
2. Kiinteistöjärjestelytoimitukset
3. Kiinteistönmääritystoimitukset
Kiinteistötoimitus Ruotsissa.
Kiinteistötoimituksessa käsiteltäviä asioita ovat kiinteistön rajat, rasitteiden ja oikeuksien voimassaolo sekä niiden laajuus, kiinteistöön kuuluvat rakennukset ja rakennelmat sekä yhteisten alueiden laajuus.
Alan Campbell (näyttelijä)

Bruce Alan Campbell (s. 22. huhtikuuta 1957 Homestead, Florida, Yhdysvallat) on yhdysvaltalainen näyttelijä. Hän näytteli Derek Mitchelliä televisiosarjassa "Koira haudattuna". Lisäksi hän on vieraillut muun muassa sarjoissa "Kova laki", "Matlock" ja "All My Children".
Campbellillä on yksi tytär avioliitostaan Lauren Kennedyn kanssa. Hän oli ennen Kennedyä naimisissa Nova Ballin kanssa.
Jean Baptiste Breton

 
Jean Baptiste Breton, myös Berton (15. kesäkuuta 1769 Euyilly, Sedan, Ranska - 5. lokakuuta 1822) oli ranskalainen kenraali Napoleonin sotien aikana. 
Breton meni Briennen kadettikouluun ja vuonna 1793 hän liittyi chasseur-yksikköön. Hän osoittautui rohkeaksi ja neuvokkaaksi sotilaaksi ja yleni Napoleon I Bonaparten armeijassa aina kenraaliksi. Hän osallistui myös Waterloon taisteluun 1815. Napoleonin tappion jälkeen Breton ei saanut komentotehtäviä, mutta säilyi armeijan listoilla puolella palkalla. Hän käytti vapaa-aikansa kirjojen kirjoittamiseen, kunnes helmikuussa 1822 hän nosti pienimuotoisen tasavaltalaiskapinan kuningas Ludvig XVIII:n rojalisteja vastaan. Kapina päättyi tappioon ja Breton pakeni. Hänet ilmiannettiin rojalisteille, jotka tuomitsivat hänet kuolemaan. Breton teloitettiin giljotiinilla 6. lokakuuta 1822.
Hautaajaviippa

Hautaajaviippa ("Rhinoptilus cinctus") on itä- ja eteläafrikkalainen rantalintu. Sen elinympäristö ulottuu Kaakkois-Sudanista, Somaliasta ja Itä-Etiopiasta etelään Namibiaan, Angolaan ja Etelä-Afrikkaan. Siitä tunnetaan kolme alalajia. Lajin holotyypin kuvaili Theodor von Heuglin Gondokoron läheltä Valkoiselta Niililtä 1863.
Philip Hardwick

Philip Hardwick (15. kesäkuuta 1792 Westminster, Lontoo - 28. joulukuuta 1870) oli englantilainen arkkitehti.
Hänen isänsä Thomas Hardwick (junior) ja isoisänsä sekä myös poikansa Philip Charles Hardwick (1822–1892) olivat arkkitehtejä. 
Philip opiskeli alkuun arkkitehtuuria isänsä avulla. Vuonna 1808 hän meni Kuninkaalliseen taideakatemiaan ja vuodet 1815–1819 hän opiskeli Ranskassa ja Italiassa. 
Hardwick tunnetaan erityisesti Lontooseen ja muualle Englantiin suunnittelemistaan rautatieasemista ja varastorakennuksista sekä vuonna 1837 rakennetusta Euston Arch -kaaresta, joka purettiin 1961.
Aasianpääskykahlaaja

Aasianpääskykahlaaja ("Glareola maldivarum") on aasialainen rantalintu. Sen esiintymisalue ulottuu Siperian eteläreunasta, Koillis-Mongoliasta ja Etelä-Mantšuriasta Pohjois-Intiaan, Sri Lankaan, Thaimaahan ja Kaakkois-Aasiaan. Se elää myös paikoin Japanin länsiosissa ja Riukiusaarilla ja on joskus pesinyt myös Pakistanissa, Filippiineillä ja Borneossa. Lajin holotyypin kuvaili Johann Reinhold Forster Malediivien läheltä avomereltä vuonna 1795.
Aasianpääskykahlaaja on havaittu Suomessa vuoden 2023 loppuun mennessä yhden kerran, Joroisissa heinäkuussa 2017.
Kivikkopääskykahlaaja

Kivikkopääskykahlaaja ("Glareola nuchalis") on afrikkalainen rantalintu. Sen elinympäristö ulottuu Sierra Leonesta Kameruniin, Tšadiin ja Ugandaan, sieltä edelleen Etiopiaan ja Länsi-Keniaan, josta aina Mosambikiin ja Namibiaan saakka. Siitä tunnetaan kaksi alalajia. Lajin holotyypin kuvaili George Robert Gray Berberin läheltä Sudanista 1849.
Arturo Rodas

Arturo Rodas (s. 1954, Quito) on Ecuadorissa syntynyt ranskalaistunut säveltäjä. Hän opiskeli urkujensoittoa Mesias Maiguashca, Ginette Keller, Luciano Berio, Yoshihisa Taira'n johdolla Pariisissa. Hänen teoksiaan julkaisee Periferia Edition.
Musiikki.
Rodas sävellyksiin kuuluu kaksi: lyömäsoittimetkonsertto "Arcaica" (1984), 24.5 preludia pianolle (1997) - (1999), ooppera instrumentaali "El árbol de los pájaros" (2002) - (2003), elektronisen musiikin ja kamarimusiikkia.
Hopeakurmitsa

Hopeakurmitsa ("Pluvianellus socialis") on eteläamerikkalainen rantalintulaji, joka elää aivan mantereen eteläkärjessä Argentiinassa ja Chilessä. Se talvehtii Argentiinan Valdésin niemimaalla. Lajin holotyypin kuvaili George Robert Gray Magalhãesinsalmesta vuonna 1846.
Hopeakurmitsan sukulaisuussuhteista muihin lintuihin ei olla yksimielisiä. Toisinaan se luokitellaan omaan Pluvianellidae-heimoonsa, joskus taas tuppinokkien (Chionidae) heimoon. BirdLife Suomen hyväksymässä luokituksessa laji on sijoitettu tuppinokkiin.
Azerbaidžanin jääkiekkoliitto

Azerbaidžanin neuvostotasavallan jääkiekkoliitto () perustettiin vuonna 1991 Neuvostoliiton jääkiekkoliiton alaisuuteen hallinnoimaan jääkiekkoilua Azerbaidžanissa. Kun Neuvostoliitto hajosi, Azerbaidžan itsenäistyi vuonna 1992.
Maan jääkiekkoliitto liittyi Kansainväliseen jääkiekkoliittoon IIHF:iin 6. toukokuuta 1992. 
Azerbaidžanissa ei toimi organisoituja jääkiekkoliigoja, eikä maa ole vielä osallistunut IIHF:n turnauksiin. Maassa ei tiettävästi ole myöskään yhtään rekisteröitynyttä jääkiekkoilijaa.
Kazakstanin jääkiekkoliitto

Kazakstanin jääkiekkoliitto (, ) perustettiin Neuvostoliiton jääkiekkoliiton osaksi vuonna 1991. Siitä tuli erillinen liitto, kun Kazakstan itsenäistyi vuonna 1992. Se yhdisti alueen neljä joukkuetta: Torpedo Ust-Kamenogorskin, ShVSM Ust-Kamenogorskin, Bulat Temirtaun ja Automobilist Karagandan, josta tuli myöhemmin myöhemmin Bulat Karaganda. Kazakstanin maajoukkue pelasi ensimmäistä kertaa Pietarin GP-turnauksessa 14. huhtikuuta 1992 voittaen Ukrainan maalein 5–1.
Kazakstanista tuli Kansinvälisen jääkiekkoliiton IIHF:n jäsen 6. toukokuuta 1992.
Qi Faren

Qi Faren (; s. 1933) on kiinalainen avaruusinsinööri ja Kiinan miehitettyjen avaruuslentojen pääsuunnittelija.
Hän valmistui insinööriksi vuonna 1957 Pekingin ilmailu- ja avaruusinstituutista. Hän oli osa ryhmää kiinalaisia avaruusinsinöörejä, jotka koulutettiin Neuvostoliitossa 1950-luvun lopussa. 
Hän suunnitteli muun muassa Shenzhou-avaruusaluksen. Hänestä tuli Kiinan avaruustoiminnan pääsuunnittelija vuonna 1992, kun Tsien Hsue-Shen siirtyi eläkkeelle.